DTAC สบช่องแตกไลน์ธุรกิจใหม่! เปิดตัว “อีวีสกูตเตอร์” รายแรกในไทยช่วยลดวิกฤตฝุ่นควัน
DTAC สบช่องแตกไลน์ธุรกิจใหม่! เปิดตัว “อีวีสกูตเตอร์” รายแรกในไทยช่วยลดวิกฤตฝุ่นควัน
31 ม.ค. 2562

บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เปิดเผยว่า บริษัทชูกลยุทธ์สร้างความแตกต่างด้วยการขยายธุรกิจสู่การเป็นเจ้าของแพลตฟอร์ม ยานยนต์ที่ขับเคลื่อนด้วยพลังงานไฟฟ้า (Electric Vehicle Connectivity Platform) ที่เป็นมิตรกับสิ่งแวดล้อม ช่วยลดมลพิษ ฝุ่นควันบนท้องถนน ในหลายเขตพื้นที่กรุงเทพมหานคร ที่กำลังเข้าขั้นวิกฤต กลายเป็นปัญหาใหญ่และคุกคามคุณภาพชีวิต และความเป็นอยู่ของประชาชน
โดยสาเหตุหลักของฝุ่น ควันพิษมาจากรถยนต์และรถจักรยานยนต์บนท้องถนนที่มีจำนวนเพิ่มมากขึ้น โดยเฉพาะควันพิษจากการใช้รถยนต์และรถจักรยานยนต์ที่การเผาไหม้ไม่สมบูรณ์  และรถที่เสื่อมสภาพ โดย 50-60% เกิดจากควันดำจากการใช้รถยนต์
ทั้งนี้ DTAC เป็นบริษัทโทรคมนาคมรายแรกในประเทศไทย ที่ประกาศร่วมมือกับกลุ่มพันธมิตรชั้นนำเพื่อเสนอ รถจักรยานยนต์ไฟฟ้า ซึ่งจะเป็นทางเลือกใหม่ในการใช้ชีวิตของคนเมืองที่สนุกกับสมรรถนะในการขับขี่ พร้อมกับประหยัดค่าใช้จ่าย และรักษาสิ่งแวดล้อมโดยดีแทคมีแผนที่จะเปิดตัวอย่างเป็นทางการในงาน ไทยแลนด์ โมบายล์ เอ็กซ์โป 2562 วันที่ 7 ก.พ. นี้ ที่บูทดีแทค ไบเทค บางนา